থাম্ব|বিশ দলীয় জোটের নেতা বেগম খালেদা জিয়া। বিশ দলীয় জোট ছিল বাংলাদেশের একটি রাজনৈতিক জোট; যা পূর্বের চার দলীয় জোট সম্পসারণ করে বাংলাদেশ জাতীয়তাবাদী দল বিএনপির নেতৃত্বে ২০১২ সালের ১৮ এপ্রিল  তারিখে ১৮ দল এবং পরবর্তীতে পর্যায়ক্রমে ২টি দলের সমন্বয়ে বিশ দলীয় জোট গঠিত হয়। এ জোটের বৈশিষ্ট্য ছিল ডানপন্থী ও মধ্য ডানপন্থী দলসমূহের প্রাক্তন ১৪ দলীয় জোট সরকারবিরোধী একটি জোট। ২০২২ সালের ডিসেম্বরে জোটটি আনুষ্ঠানিকভাবে বিলুপ্ত ঘোষণা করে ‘১২–দলীয় জোট’ এবং ‘জাতীয়তাবাদী সমমনা জোট’ নামে পৃথক দুটি জোট গঠন করা হয়। তবে বিএনপি, জামায়াত, এলডিপি আলাদা থেকে যায়।   ইতিহাস  ১৯৯৯ সালের ৬ জানুয়ারি বিএনপি নেত্রী বেগম খালেদা জিয়া, জাতীয় পার্টির প্রয়াত চেয়ারম্যান হুসেইন মুহম্মদ এরশাদ, জামায়াতের তৎকালীন আমীর গোলাম আযম ও ইসলামী ঐক্যজোটের চেয়ারম্যান শায়খুল হাদিস আজিজুল হককে সাথে নিয়ে চারদলীয় জোট গঠন করে ২০০১ এর নির্বাচনে অংশগ্রহণ করে জয়লাভ করেন। তবে, জোটটি ২০০৮ এর নির্বাচনে আওয়ামী লীগ নেতৃত্বাধীন মহাজোটের (১৪ দলীয় জোট) নিকট পরাজিত হয়। এরপর ২০১২ সালে প্রথমে চার দলীয় জোট সম্প্রসারণ করে ১৮ দলীয় জোট ও পরে আরও ২টি দল যোগ করে ২০ দলীয় জোট গঠন করা হয়। এরপর বিভিন্ন সময়ে জোট থেকে বিভিন্ন দল যোগ-বিয়োগ হয়েছে। ২০১৮ এর নির্বাচনের পূর্বে বিএনপি-গণফোরাম সহ কয়েকটি দল জাতীয় ঐক্যফ্রন্ট গঠন করলে ২০ দলীয় জোট দুর্বল হতে থাকে। ফলে নির্বাচনের পর জোটে ভাঙন দেখা দেয়। মূল শক্তি বিএনপিও জোট রাজনীতিতে অনাগ্রহ দেখাতে থাকলে জোটটি বাস্তবে নিষ্ক্রিয় হয়ে পড়ে।   বিলুপ্তি  ২০২২ সালে বিএনপি বিভাগীয় গণসমাবেশের মাধ্যমে রাজনীতিতে পুনরায় পুরোদমে সক্রিয় হলেও জোটবদ্ধ কোনও কার্যক্রমে না গিয়ে এককভাবে কাজ করতে থাকে। এসময় তারা শরিকদল ও অন্যান্য সমমনা দলকে সরকারের বিরুদ্ধে 'যুগপৎ আন্দোলন' করার আহ্বা‌ন জানায়। ৯ ডিসেম্বরে বিএনপি তাদের ঢাকা বিভাগীয় গণসমাবেশের আগের দিন ২০ দলীয় শরিকদের নিয়ে একটি অনানুষ্ঠানিক সভায় ২০ দলীয় জোটকে বিলুপ্ত করার কথা জানায়। এরপর বিএনপির সমর্থনেই জোটের ছোট ছোট শরিক দলগুলো নতুন জোট তৈরির কার্যক্রম শুরু করে। এসময় ৩৬টি সমমনা দল ও ভগ্নদল মিলে চারটি প্ল্যাটফর্মে বিএনপির সাথে যুগপৎ আন্দোলনের সিদ্ধান্ত নেয়। এসময় বিভিন্ন সময়ে বিএনপির ২০ দলীয় জোটের সাথে সম্পৃক্ত ছোটো ছোটো দল দুটি জোট গঠনের সিদ্ধান্ত নেয়। ১২ দলীয় জোটের পাশাপাশি ২৮ ডিসেম্বর গঠিত অপর জোটটি হচ্ছে ‘জাতীয়তাবাদী সমমনা জোট’। জোটের সমন্বয়ক হিসেবে দায়িত্বে আছেন ড. ফরিদুজ্জাম ফরহাদ ও মুখপাত্র হিসেবে আছেন সাম‍্যবাদী দলের সাধারণ সম্পাদক ডা. সৈয়দ নুরুল ইসলাম। অন্যদিকে বিএনপি, জামায়াতে ইসলামী ও অলি আহমেদের নেতৃত্বাধীন মূল লিবারেল ডেমোক্রেটিক পার্টি (এলডিপি) কোনও জোটে না থেকে এককভাবে কার্যক্রম পরিচালনার সিদ্ধান্ত নেয়। প্রথমদিকে নতুন জোটটির নাম "জাতীয়তাবাদী ঐক্যজোট" রাখার কথা থাকলেও পরে বারো দলীয় জোট নামকরণ করা হয়। ২২ ডিসেম্বরে জাতীয় প্রেস ক্লাবে সংবাদ সম্মেলন করে আনুষ্ঠানিকভাবে এই জোট গঠনের কথা ঘোষণা করা হয়।   ২০ দলীয় জোটভুক্ত দলসমূহ   বাংলাদেশ জাতীয়তাবাদী দল  বাংলাদেশ জামায়াতে ইসলামী  লিবারেল ডেমোক্র্যাটিক পার্টি (এলডিপি)  জাতীয় পার্টি (কাজী জাফর)  বাংলাদেশের সাম্যবাদী দল (মার্কসবাদী-লেনিনবাদী)  বাংলাদেশ জাতীয় পার্টি - বিজেপি  ইসলামী ঐক্যজোট  খেলাফত মজলিস  জাতীয় গণতান্ত্রিক পার্টি-জাগপা   বাংলাদেশ ন্যাশনাল আওয়ামী পার্টি-বাংলাদেশ ন্যাপ  জমিয়তে উলামায়ে ইসলাম বাংলাদেশ  বাংলাদেশ মুসলিম লীগ- বিএমএল  ন্যাশনাল পিপলস পার্টি-এনপিপি  ন্যাশনাল ডেমোক্র্যাটিক পার্টি-এনডিপি  বাংলাদেশ লেবার পার্টি  বাংলাদেশ ইসলামিক পার্টি  ন্যাশনাল আওয়ামী পার্টি -ন্যাপ ভাসানী  ডেমোক্রেটিক লীগ  পিপলস লীগ  বাংলাদেশ কল্যাণ পার্টি   আরও দেখুন   মহাজোট  সম্মিলিত জাতীয় জোট  যুক্তফ্রন্ট   তথ্যসূত্র   বিষয়শ্রেণী:বাংলাদেশ জাতীয়তাবাদী দল বিষয়শ্রেণী:বাংলাদেশের বিলুপ্ত রাজনৈতিক দলের জোট বিষয়শ্রেণী:বাংলাদেশের ইতিহাস (১৯৭১-বর্তমান)